钦定古今图书集成/明伦汇编/家范典/第046卷 > 汉贾谊新书 > 《立后义》
## 钦定古今图书集成/明伦汇编/家范典/第046卷 > 汉贾谊新书 > 《立后义》

古之圣帝将立世子，则帝自朝服，自阼阶上，西乡于
妃，妃抱世子自房出，东乡。太史奉书而上堂，当两阶
之间，北面立曰：世子名曰某者三。帝执礼称辞，命世
子曰：“授太祖太宗与社稷于子者三，其命也。”妃曰：“不
敢者再。”于《三命》曰：“谨受命。”拜而退。太史以告太祝，太
祝以告太祖、太宗与社稷。太史出以告太宰，太宰以
“告州伯，州伯命藏之州府。”凡诸贵以下至于百姓男
女，无敢与世子同者，以此防民，百姓犹有争为君者。
夫势明则民定，而出于一道，故人皆争为宰相，而不
奸为世子，非宰相尊而世子卑也，不可以智求，不可
以力争也。今以为知子莫如父，故疾死。置后者，恣父
之所以比，使亲戚不相亲，兄弟不相爱，乱天下之纪，
使天下之俗失闻，尊敬而不让，其道莫经于此。“疾死
置后，以嫡长子。”如此则亲戚相爱而兄弟不争，此天
下之至义也。